Karina Lorentzen Dehnhardt (SF), 2011-03-15:
Jeg var jo så heldig at være med Boligudvalget, da vi sidste år besøgte et område i Aalborg, som rent faktisk havde sat kameraer op.
Vi gav boligforeningerne mulighed for at sætte et kamera op, og her havde man faktisk gjort det i praksis, og det havde betydet, at der var mindre hærværk og mindre utryghed i området.
Det, de også sagde klart til os, var, at det her flytter ud til andre områder.
Der skal simpelt hen være en helhedsplan.
Derfor stillede vi også dengang et ændringsforslag om, at der skulle lægges en forpligtende plan, som skulle udarbejdes mellem kommunen, boligselskabet og politiet om, hvordan man samlet set nedbringer kriminaliteten.
For det nytter ikke ret meget at sætte kameraer op, hvis kriminaliteten flytter ud til andre områder.
Jeg synes egentlig, at det var meget fornuftigt afvejet i lovforslaget, som gav boligforeningerne den her mulighed, nemlig at politiet skulle lave en kriminalpræventiv vurdering, inden der kunne blive sat kameraer op, så vi ikke fik kameraer, der bare blev sat op i flæng.
Og det krævede også beboernes accept.
Så man må sige, at sammenhængen er sikret, der er et område, hvor der har været foretaget en kriminalpræventiv vurdering, og hvor der er et problem.
Og hvis kommunen så har nogle arealer i nær tilknytning dertil, giver det også meget god mening, at man så også vil kunne sætte kameraer op der.
Vi vil dog stadig væk stille forslag om, at der også her skal være en handlingsplan, som skal udarbejdes i et samarbejde mellem kommune, boligselskab og politi.
Vi mener faktisk, at det er afgørende for samlet set at kunne nedbringe kriminaliteten.
Så synes vi, at man skal bevare det gode princip om, at der skal foreligge en kriminalpræventiv vurdering, også for det nye område, som kommunen får lov til at overvåge.
Vi synes ikke, at det er nok, at der bare sker en drøftelse med politidirektøren, så vi planlægger i hvert fald at stille to ændringsforslag, dels om handlingsplanen, dels om, at der skal foretages en kriminalpræventiv vurdering.
Så vil jeg godt sige, at jeg egentlig synes, at både forslaget om boligforeningerne og forslaget om det med kommunerne reelt er udtryk for besparelser, for politiet har jo altid haft mulighed for at hænge kameraer op, det har bare været politiet, der har gjort det.
Nu giver man så ligesom opgaven videre til boligforeningerne og til kommunerne, og det mener vi faktisk ikke er fair.
Det synes vi er rigtig, rigtig godt.
Så vil jeg også godt her til sidst bakke op om fru Karen Hækkerups forslag om, at der skal være en certificering af de kameraer, der sættes op.
Jeg har i hvert fald været ude at overvære en retssag i Kolding, hvor gerningsmanden eller i hvert fald den formodede gerningsmand slap fri, fordi man ikke havde nogen optagelser, der var gode nok til at finde vedkommende.
Man kunne simpelt hen ikke se, om gerningsmanden også var den, som sad i selve retssalen.
Det synes jeg er rigtig ærgerligt, når vi nu skal bruge det her redskab til at få domfældt nogle mennesker, nemlig at vi så ikke også sikrer os, at optagelserne er af en kvalitet, så de rent faktisk kan bruges. Så vi vil gerne give vores opbakning til fru Karen Hækkerups forslag.
Så der er altså støtte til det her lovforslag fra SF's side.